Návrh  na použitie prostriedkov získaných z odpredaja nehnuteľného majetku štátu v správe MZV SR v zahraničí v roku 2002

MZV SR  za prvých šesť mesiacov  roku 2002 uskutočnilo predaj 5 bytov v Kolíne nad Rýnom v sume  14 253 501,28  Sk a predaj  budovy SM pri ES  v Bruseli v hodnote             36 268 186,01 Sk v súlade so zákonom    NR SR č. 278/1993 Z. z. o správe majetku štátu v znení neskorších predpisov. Tento zákon jednoznačne určuje správcovi povinnosť s prebytočným majetkom štátu naložiť bez zbytočného odkladu, určuje postupy pri predaji majetku štátu a stanovuje funkciu zriaďovateľa, ktorý udeľuje súhlas s predajom majetku štátu. Na základe zákona NR SR č.303/1995 Z. z. o rozpočtových pravidlách MZV SR  navrhuje  použiť z celkovej sumy získaných prostriedkov vo výške 50 521 tis. Sk, sumu 39 941 tis. Sk z toho na kapitálové výdavky 29 550 tis. Sk, čo tvorí  58,5 % z celkového objemu predaja a na bežné výdavky sumu 10 391 tis. Sk, čo tvorí 20,6 % z celkového objemu predaja. 

1) 	Návrh na použitie prostriedkov získaných z odpredaja do kapitálových výdavkov

Z prostriedkov získaných odpredajom nehnuteľností sa navrhuje najväčšiu časť v objeme 24 000 tis. Sk použiť na kúpu pozemku Berlín - Pankow. Bytový komplex v Berlíne Pankow bol rozdelený pri delení majetku ČSFR v roku 1993 v pomere 1/3 pre SR a 2/3 pre ČR. Slovenská republika získala do vlastníctva 48 bytových jednotiek a budovu bývalej klubovne. Prevažnú časť bytov i bývalú klubovňu prenajíma ZÚ SR v Berlíne prostredníctvom realitnej kancelárie. Pozemok, ktorý je súčasťou tohto komplexu je vlastníctvom Nemeckej  spolkovej republiky a SR má tento pozemok v  bezplatnom užívaní. Nemecká strana prezentovala  ochotu predať tento pozemok za 25 % z ceny stanovenej posudkom, čo predstavuje cca 24 mil. Sk. Po nadobudnutí vlastníctva k pozemku, ktorý neoddeliteľne prináleží k časti bytov, ktoré sú majetkom SR, bude tieto byty môcť MZV SR odpredať za  trhovú cenu, v závislosti od situácie na miestnom trhu s nehnuteľnosťami. Obdobne hodlá so svojou časťou bytového komplexu Berlín - Pankow naložiť i MZV ČR. Takto získané mimorozpočtové zdroje bude   možné  v budúcnosti použiť na čiastočné financovanie výstavby novej budovy ZÚ SR v Berlíne. 

	 

V súvislosti s Národným programom prípravy Slovenskej republiky na členstvo v Severoatlantickej aliancii je potrebné vytvárať a upravovať inštitucionálne, organizačné, právne a technické predpoklady tak, aby ochrana utajovaných skutočností (personálna, administratívna, objektová, informačná bezpečnosť a bezpečnosť technických prostriedkov) vyhovovala  minimálnym  požiadavkám  NATO.  Získané  prostriedky  z odpredaja  v objeme 2 100 tis. Sk  navrhujeme použiť na  nákup informačných technológií a na zabezpečenie objektov MZV SR, ZÚ, rezidencií vedúcich úradov identifikačnými a monitorovacími zariadeniami (kamerový systém, video vrátnik, vstupný systém do objektu, detektory nebezpečných látok a predmetov).
	Vzhľadom na dlhodobo nevyhovujúci stav autoparku na ZÚ SR a v rámci  zabezpečenia bezpečnosti občanov a majetku SR v prípade mimoriadnej situácie v  krajinách  zvýšeného  napätia, navrhujeme  použiť prostriedky na nákup automobilov vo výške                3 450 tis. Sk. 

2) Návrh na použitie prostriedkov získaných z odpredaja do  bežných výdavkov 

Presun sídla ZÚ SR v Nigérii z Lagosu do Abuje  a zabezpečenie jeho efektívneho pôsobenia v tomto teritóriu si vyžiada použiť prostriedky v objeme 10 391 tis. Sk na pokrytie výdavkov súvisiacich s presťahovaním zastupiteľského úradu. Do ich výšky sa premietajú pôvodne nepredpokladané náklady, ktoré sú dôsledkom sťahovania ZÚ z Lagosu do 900 km vzdialenej Abuje v podmienkach zlej infraštruktúry a ťažkopádnej miestnej administratívy.    Nevyhnutné je preinštalovať napr. telefónnu ústredňu, klimatizéry, generátory. Cenová hladina v Abuji je v priemere o 50% vyššia v porovnaní s Lagosom, a preto pre zabezpečenie plynulého a bezpečného chodu ZÚ SR v hlavnom meste Nigérie je potrebné zohľadniť opodstatnené nároky na zvýšenie rozpočtu ZÚ pre finančný rok 2002.    

Súhrnný prehľad použitia prostriedkov získaných z odpredaja nehnuteľného majetku v zahraničí v roku 2002 uvádzame v prílohe č. 1.